湖州

湖州喺中國浙江，家下係地級市，叫湖州市。湖州位於太湖南面，「湖州」個「湖」講嘅就係「太湖」，係唯一以太湖起名嘅地方。東面係嘉興，南面有杭州，西面係安徽，北面係江蘇。

湖州係中國有名嘅「蠶都」，係絲綢嘅發源地之一，歷史上係中國四大絲綢之都之一，有「湖絲衣天下」嘅讚譽。亦係有名嘅魚米之鄉、文物寶庫。

史 
湖州係有兩千幾年嘅江南古城，係中國蠶絲、茶、湖筆文化嘅發祥地之一。郊區嘅錢山漾遺址出土嘅蠶絲織物係目前考古發現最古嘅絲織品；南潯「輯里絲」喺1815年攞過巴拿馬國際金獎、1851年倫敦首屆世博會金獎。長興顧渚山有過中國第一間貢茶院，係茶聖陸羽舉行茶事嘅重要場所，並且喺度寫咗世上第一部茶學經典《茶經》。「文房四寶」之首嘅「湖筆」喺湖州善璉出產，當地人尊秦代將軍蒙恬做「筆祖」。湖州出過好多人才，係人文薈萃之地，有話「中國書畫史，半部在湖州」，出咗唐代詩人孟郊，元代書畫家趙孟頫，明代小說家凌濛初，現代書畫家吳昌碩，一啲歷史名流比如王羲之、顏真卿、陸羽、蘇軾都來過呢度。

沿革 
上古時，太伯、仲雍奔吳，開闢吳地，湖州係「三吳」之一。
戰國時，楚考烈王十五年春申君封來呢度，修築城池，設菰城縣。「菰城」來由係當地「澤多菰草」。
秦滅楚後，前222年喺菰城設烏程縣，得名自當地擅長釀酒嘅烏申、程林兩家。
前206年，項羽喺吳中起兵，自立爲西楚霸王，喺湖州起咗個「項王城」。西漢初年呢度係吳王劉濞封國。
三國時，東吳喺度設吳興郡，意思係想「吳國興盛」。
南梁末年，改名爲震州，呢個名係據太湖起嘅，太湖古名叫「震澤」。
隋朝仁壽二年，就根據太湖個名，改爲湖州。喺唐代天寶六年到乾元六年年間，湖州一度叫吳興郡。
元代，元貞六年廢州設路，叫湖州路。至正二十六年改爲湖州府。
1912年，廢咗湖州府，烏程同歸安合爲吳興縣。
1949年，吳興縣城區抽出做吳興市，同吳興縣並立。1950年改做湖州市，1962年到1970年間撤銷，1981年吳興縣併入湖州市，1983年升為地級湖州市。

轄下變動年表 
1983年7月27號，撤銷嘉興地區，縣級嘅湖州市升為地級，屬浙江省，設城區、郊區，劃入原先嘉興地區嘅德清縣、長興縣、安吉縣
1988年9月1號，撤銷城區、郊區。
1993年設城區、南潯、菱湖三個區。
2003年1月2號重新劃區爲吳興、南潯兩個區。

政區 
湖州轄2個區、3個縣。
區：吳興區、南潯區
縣：長興縣、德清縣、安吉縣